Ooy Saulo tzachꞌixhuɨdijty pahuɨdijty Jesús yjäy,
yꞌahuändacy ooy,
e yajꞌögaꞌñ anajty ajcxy.
Paady oy ixy je teedy mɨjtungmɨɨdpɨ,
pɨjctzoy cötújcɨn,
co anajty ñɨcxaꞌñ jɨm Damasco ma yɨ judíojäy ajcxy ñaymujctac,
madzaꞌñ pɨnjaty Jesús yꞌayuc mɨbɨ́jcɨp.
Saulo yajmiinaꞌñ anajty ajcxy mach jɨm Jerusalén huen yëydɨjctɨ́jcɨty huen töxyjäydɨ́jcɨty.
Jɨm anajty Saulo ñɨcxy mɨhuingoñ je Damasco cajp.
Huinꞌit jotcömoñyɨ je tɨɨcxɨn huɨdi tzomb tzajpjoty,
ñigɨdaacɨ jühuɨdity je Saulo.
Huinꞌit Saulo ycɨday,
e mɨdoy co ñɨmäyii:
―Saulo,
Saulo,
¿naꞌamy co xychachpahuɨdijttägyɨch?
Chi Saulo yajtɨy:
―¿Mbɨn miich,
Huindzɨn?
Chi mɨdoy co yꞌadzoyii:
―Ɨɨch jeꞌ Jesús,
je huɨdibɨ miich mdzachpahuɨdijttacpy,
cɨꞌm nayyajtzaachytunyii jaduꞌn nej huajyuub co jɨjpconebɨꞌy huɨdi mɨɨd ñuumygumyii.
Chi Saulo chɨyuygoty chachchɨgɨɨy,
e ymɨnañ:
―Huindzɨn,
¿ti mdzojcpy ndunɨpyɨch?
Chi je Huindzɨn Jesús ñɨmaayɨ:
―Pɨdɨ̈g etz nɨcx cajpjoty,
e jɨm nyajnɨmähuɨpy ti jëbɨ mduñ.
Je yëydɨjctɨjc huɨdibɨ anajty Saulo ymɨɨd ooy ajcxy ñayꞌadzɨgɨɨyɨ,
co mɨdoy jeꞌ ajcxy ayuc e caꞌ ajcxy ni pɨn ma yꞌijxy.
Chi Saulo ypɨdɨ̈gy,
e co huindɨcxɨ̈cnɨ caꞌ pɨn ma ocꞌijxnɨ.
Chi ajcxy majch Saulo ma ycɨꞌ,
e chi ajcxy huijtznɨcxy jɨm Damasco.
Tugɨɨg xɨɨ Pablo jɨm yꞌijty huiintz,
caꞌ ycaay yꞌuucy.
Jɨm Damasco anajty tüg yëydɨjc chɨnäy huɨdibɨ Jesús yꞌayuc mɨbɨ́jcɨp,
huɨdi anajty yxɨɨ Ananías,
cumäyjoty Dios ñɨmaayɨ:
―¡Ananías!
E chi jeꞌ yꞌadzooy:
―Cha ɨɨch,
Huindzɨn Dios.
Chi je Huindzɨn Dios ñɨmaayɨ:
―Pɨdɨ̈g,
nɨcx ma je tü huɨdibɨ yxɨɨ Derecha,
e jɨm ma Judas ytɨjc yajtɨɨu tüg Tarso jäy,
huɨdi yxɨɨ Saulo.
Dios mɨbɨjctzoob jeꞌ jɨm cham,
cumäyjoty tɨ huinꞌijxy tüg yëydɨjc huɨdi yxɨɨ Ananías,
co oy ñimiñyii,
e ycɨ̈nïxajɨɨy jɨgɨx yꞌijxɨ̈gɨp jadügꞌoc.
Chi Ananías yꞌadzooy:
―Huindzɨn Jesús,
mayjäy tɨ xyajmɨɨdmɨydägyɨch ajcxy jaduꞌn nej yɨ Saulo jɨbɨc yꞌɨdɨ̈ch jɨm Jerusalén mɨɨd miich mjäy ajcxy.
Jadachambɨ tɨ mɨmiiñ ya je necy,
ma teedy mɨjtungmɨɨdpɨ tɨ ycötujcmöyii,
co huen majtztäy je jäy,
e yajnɨcxtähuɨpy jɨm Jerusalén,
tügꞌócɨy pɨnjaty ojadajtp miich mxɨɨ.
Chi je Huindzɨn Jesús nɨmay Ananías:
―Nɨcx,
com tɨ ɨɨch nhuinꞌixy yɨjiibɨ yëydɨjc,
jɨgɨx ɨɨch nxɨɨ etz nꞌayucɨch capxhuäcxɨpy ma tügꞌócɨy naax cajp huɨdi caꞌ yjudíojäyɨty,
etz ma yɨ reydɨjc,
etz nañ jaduꞌn ma yɨ judíojäy ajcxy.
Ɨɨch yɨꞌ nyajnɨmähuɨpy tügꞌócɨy,
nej ayoꞌn yajnaxɨpy mɨɨd ɨɨch nxɨɨ ycɨxpɨ.
Chi Ananías ñɨcxy ma Saulo anajty tɨ yjättägy,
co ytɨgɨɨy tɨgoty,
chi cɨ̈nïxajy Saulo,
e chi nɨmay:
―Mɨgüg Saulo,
je Huindzɨn Jesús huɨdibɨ nayguëxɨ̈cɨ jɨm tüꞌam ma miich anajty miiñ,
yɨꞌ tɨ xyquexyɨch jɨgɨx mꞌijxɨ̈gɨpy jadügꞌoc,
etz je Espíritu Santo xyñïdɨgɨ̈huɨp xycödɨgɨ̈huɨp.
Mɨcꞌamy ycäy ma Saulo yhuiin jaduꞌn nej acx ñïmeeñ,
chi yꞌijxɨ̈gy.
Huinꞌit Saulo ypɨdɨ̈gy e chi yajnɨɨbejtɨ.
Chi Saulo ycaay yꞌuucy,
e chi ymɨcꞌpɨjcy jadügꞌoc.
Chi jɨm mɨɨdꞌijty jecy huɨdibɨ ajcxy ixpɨjcɨp Jesús yꞌayuc jɨm Damasco.